《百字令 岁己未年七十有五作以自寿》
明代·陈谟

安期瓜枣，问今年海上，怎生迟了。七十五年看又过，更七十年难老。

吟首歪词，写张歪字，送与陈抟笑。笑时冷眼，乾坤龙虎颠倒。

追念一度长安，再游汴水，那用希夷号。三百年中多少事，一夜连床怎道。

易象卦图，天根月窟，有何人能到。为君长啸，洞天铁笛春晓。

作者简介：（1305—1400）元明间江西泰和人，字一德。幼能诗文，尤精经学，旁及子史百家。隐居不求仕，而究心经世之务。尝谓学必敦本，必先变化气质，若礼乐、刑政、钱谷、甲兵、度数之详，亦不可不讲习。洪武初征至京师议礼，宋濂等请留为国学师，引疾辞。家居教授，屡应聘为江浙考试官。学者称海桑先生。有《海桑集》。